Per Clausen (EL), 2009-03-31:
Jeg skal af hensyn til undervisningsministerens gode humør undertrykke min trang til at erklære mig enig med ministeren, selv om jeg vil sige, at der var adskillige passager i talen, som jeg næppe selv kunne have fundet på, men som jeg dog i hvert fald kan sige lød rigtig fornuftige.
Det, som jeg synes er vigtigt som udgangspunkt, er, at det jo er rigtig godt, at der bliver sunget i skolen.
Det er også rigtig godt, at der bliver sunget mange andre steder.
Sange er vel en uundværlig del af undervisningen af børn i folkeskolen, og derfor er musikundervisning også meget vigtigt for folkeskolen.
Til gengæld må jeg sige, at jeg er modstander af, at man står her i Folketingssalen og pålægger alle elever udeomkring i landet, at de skal synge salmer eller højskolesange to gange om ugen.
Jeg synes sådan set, det er at blive en anelse for detaljeret i sin styring.
Det fremgår ikke særlig klart, om det så er i orden, at man på ugens øvrige dage synger sange på alle mulige andre sprog
faktisk har Dansk Folkeparti jo tilladt en ret stor frihed, undtagen de 2 dage om ugen, hvor det skal være på dansk.
Så i grunden er det her måske udtryk for, at Dansk Folkeparti langsomt, men sikkert, er ved at have en lidt mere liberal tilgang til uddannelsespolitikken.
Og det synes jeg da er positivt, for jeg synes, at vi skal holde os til at lave nogle overordnede rammer for folkeskolen og så overlade det til den enkelte skole at fylde de rammer ud.
Vi skal have tillid til, at skoler og lærere selv er i stand til at foretage vurderinger af, f.eks. hvornår, hvordan og hvor mange sange man synger, uden at vi behøver at stå herinde og detailstyre.
Jeg ved ikke helt, hvordan hr. Martin Henriksen har det med det begreb, men jeg synes faktisk, det er en meget god ting.
Så synes jeg måske også godt, at man kan se sådan en tilbøjelighed i Dansk Folkepartis forslag - og det er vel ikke så underligt - til, at man ud over sådan en centralistisk styring også lægger op til, at folkeskolen skal drejes i en national eller måske endda nationalistisk retning.
Jeg har en enkelt bemærkning til det, og det var også noget af det, som undervisningsministeren sagde, nemlig at man jo ikke kan være sikker på, at det virker.
Det er bare for at sige
, at hvis man synger sange under nogle omstændigheder, man oplever som noget påduttet og påtvunget, giver det ikke respekt for og begejstring over de sange; så giver det ikke gode oplevelser med de sange; så giver det dårlige oplevelser med de sange.
Og det kan sådan set påvirke en sådan, at man i mange år synes, at danske sange ikke er ret gode, og at man helst skal synge på engelsk.
Jeg kan stadig væk mindes, da der i min folkeskoletid - og der kan være mange erindringsforskydninger undervejs - lige pludselig kom en lærer, som begyndte at synge sange med os på engelsk, og det var jo en fantastisk oplevelse, det syntes vi var enormt spændende og sjovt.
Så resultatet af den sådan, hvad skal man sige, rutinemæssigt påtvungne danske salme hver morgen var altså, at jeg måske fik et lidt mere anstrengt forhold til den danske sangskat, end det var nødvendigt.
Selvfølgelig skal der snakkes dansk, og der skal synges på dansk, men vi har også brug for at give eleverne den uddannelse og de kompetencer, der gør dem i stand til at fungere som mennesker og som borgere i en mere international verden, hvor det er naturligt at møde forskellige kulturer og forskellige sprog, og i forlængelse af det giver det sådan set rigtig god mening, at man fokuserer på andet og mere end salmesang, når der skal synges.
Derfor vil Enhedslisten ikke være med til at pålægge skolerne, at der skal synges morgensang to gange om ugen, og slet ikke, at det skal være mandag eller fredag, men vi vil sådan set meget gerne være med til at skabe nogle betingelser for, at sang og kreative fag får endnu bedre plads i den danske folkeskole, end det er tilfældet i dag, og at man rundtomkring får frihed til at lade det indgå på en fornuftig måde i undervisningen.